**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2021-05-20 Nr. TAR-59

 Posėdžio data – 2021 m. gegužės 18 d.

 Pradžia – 13.00 val. (nuotoliniu būdu)

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Artūras Razbadauskas, Alina Velykienė, Antanas Kontautas, Jurij Šeršniov, Arvydas Cesiulis. Nedalyvauja Vaida Raugelė.

 Posėdyje dalyvauja Savivaldybės administracijos darbuotojai: Socialinio būsto skyriaus vedėja L. Murauskienė, Turto valdymo skyriaus vedėjas E. Simokaitis, Socialinių paslaugų poskyrio vedėja S. Jakienė, Ekonominės plėtros grupės vedėja R. Švelniūtė, Strateginio planavimo skyriaus vedėja I. Butenienė.

 Kviestieji asmenys: BĮ Klaipėdos miesto socialinių paslaugų centro „Danė“ direktorė R. Girinskienė,BĮ Klaipėdos miesto globos namų direktorė R. Kašinskienė,BĮ Neįgaliųjų centro „Klaipėdos lakštutė“ vadovė D. Daukantienė, BĮ Klaipėdos miesto nakvynės namų vadovė A. Kontrimaitė, BĮ Klaipėdos vaikų globos namų „Rytas“ vadovė R. Milašienė, BĮ Klaipėdos miesto socialinės paramos centro vadovė D. Stankaitienė, BĮ Klaipėdos miesto šeimos ir vaiko gerovės centro direktorė R. Bratėnaitė-Vitkienė, Klaipėdos turizmo ir kultūros informacijos centro vadovė R. Savickienė, UAB „Vildmina“ vadovas A. Vaitkus, „Debreceno vaistinė“ vadovas J. Ščėsna, viešosios įstaigos „Klaipėdos butai“ vadovas P. Lengvinas.

 Dėl darbotvarkės.

 K. Bagdonas siūlo klausimą „Darbo grupės rekomendacinio priemonių plano įgyvendinimas „VšĮ Klaipėdos universitetinės ligoninės veiklos tobulinimui“ svarstyti kitame (birželio mėn. 8 d.) komiteto posėdyje.

 Siūlymui pritarta.

 DARBOTVARKĖ (pritarta bendru sutarimu):

 1. Dėl savivaldybės būsto nuomos sąlygų pakeitimo. Pranešėja L. Murauskienė.

 2. Dėl pritarimo viešosios įstaigos „Klaipėdos butai“ 2020 metų veiklos ataskaitai. Pranešėja L. Murauskienė.

3.Dėl pritarimo uždarosios akcinės bendrovės „Vildmina“ 2020 m. metiniam pranešimui. Pranešėjas E. Simokaitis.

 4. Dėl pritarimo Klaipėdos miesto savivaldybės įmonės „Debreceno vaistinė“ 2020 m. metiniam pranešimui. Pranešėjas E. Simokaitis.

 5. Dėl pritarimo Klaipėdos miesto savivaldybės viešosios įstaigos Klaipėdos turizmo ir kultūros informacijos centro 2020 m. veiklos ataskaitai. Pranešėja R. Švelniūtė.

 6. Dėl pritarimo Klaipėdos miesto savivaldybės biudžetinių socialinių paslaugų įstaigų 2020 metų veiklos ataskaitoms. Pranešėja A. Liesytė.

 7. Dėl Klaipėdos miesto savivaldybės 2021−2030 metų strateginio plėtros plano patvirtinimo. Pranešėja I. Butenienė.

 8. Informacija apie COVID-19 situaciją mieste. Pranešėjai A. Cesiulis, A. Dirgėlienė.

1. SVARSTYTA. Savivaldybės būsto nuomos sąlygų pakeitimas.

 Pranešėja – L. Murauskienė. Teigia, kad savivaldybės tarybai priėmus sprendimą, būtų patenkinti mažas pajamas gaunančių nuomininkų prašymai, užtikrinant jų teises į tolesnę būsto nuomą socialinio būsto nuomos sąlygomis, mokant mažesnį nuomos mokestį bei sudarytos prielaidos kreiptis dėl nuomos mokesčio lengvatų taikymo ar perkėlimo į mažesnio naudingojo ploto socialinį būstą.

NUTARTA. Pritarti pateiktam sprendimo projektui.

 2. SVARSTYTA. Pritarimas viešosios įstaigos „Klaipėdos butai“ 2020 metų veiklos ataskaitai.

 Pranešėja – L. Murauskienė. Pažymi, kad ataskaitiniais 2020 metais viešoji įstaiga dirbo pelningai ir įgyvendino savo misiją- teikti visuomenei kokybiškas Klaipėdos miesto savivaldybei nuosavybės teise priklausančių gyvenamųjų patalpų nuomos administravimo viešąsias paslaugas ir daugiabučių namų bendrųjų objektų administravimo ir nuolatinės techninės priežiūros paslaugas. Nuo 2020 m. spalio 12 d. įstaigai vadovauja direktorius Paulius Lengvinas. Pagrindinė įstaigos veikla - Klaipėdos miesto savivaldybės gyvenamųjų patalpų, tame tarpe ir socialinio būsto, nuomos ir daugiabučių namų administravimo paslaugos. Misija**-** teikti visuomenei kokybiškas savivaldybei nuosavybės teise priklausančių gyvenamųjų patalpų nuomos administravimo viešąsias paslaugas ir daugiabučių namų bendrųjų objektų administravimo ir nuolatinės techninės priežiūros paslaugas.Įstaiga ir ateityje stengsis užtikrinti maksimalų nuompinigių už išnuomotas savivaldybės gyvenamąsias patalpas surinkimą, sieks administruojamų gyvenamųjų patalpų ir administruojamų daugiabučių namų techninės būklės atitikimo statybos bei specialių jų normų reikalavimams.

 Informuoja, kad 2020-12-31 savivaldybei nuosavybės teise priklausė 1525 gyvenamosios patalpos, kurių bendras plotas sudarė 65046,63 m2. Tame tarpe socialinio būsto, kaip savivaldybės būsto dalies, fondui priklausė 577 patalpos, kurių bendras plotas  - 25754,68 m2. Gyvenamųjų patalpų, nepriskirtų socialinio būsto fondui – 948 , kurių bendras plotas sudarė 39291,95 kv. m. 2020 m. pajamos sumažėjo 3,72 % lyginat su 2019 m., nes 2020 m. buvo mažiau atlikta paslaugų administruojamuose gyvenamuose namuose Irklų g. 5 ir Karlskronos g. 3, Klaipėdoje. 2020 m. sąnaudos sumažėjo 17,52 % lyginant su 2019 m., nes buvo sutaupytas darbo užmokesčio fondas (įstaigos direktorius paskirtas 2020-10-12), dėl tiesioginių bendravimų apribojimų siekiant išvengti viruso COVID-19 infekcijos plitimo grėsmės, sumažėjo transporto sąnaudos, taip pat sumažėjo remonto paslaugų administruojamuose gyvenamuose namuose Irklų g. 5 ir Karlskronos g. 3.

 A. Velykienė primena, kad kiekvienais metai įstaigų vadovai privalo pateikti Klaipėdos miesto savivaldybės administracijai ataskaitą apie korupcijos prevencijos programos įgyvendinimą. Rekomenduoja programą parengti, ją paviešinti, vadovautis ir atsiskaityti Savivaldybės administracijai. Sako, kad įstaiga geram funkcionavimui turi kas 3 metus dalyvauti viešuose pirkimuose paslaugai teikti. Mano, kad Kolegija apsispręs dėl įstaigos tolesnės raidos.

 P. Lengvinas atsako į komiteto narių klausimus.

 NUTARTA. Pritarti pateiktam sprendimo projektui (bendru sutarimu).

3.SVARSTYTA. Pritarimas uždarosios akcinės bendrovės „Vildmina“ 2020 m. metiniam pranešimui.

 Pranešėjas – E. Simokaitis. Sako, kad Klaipėdos miesto savivaldybės (toliau Savivaldybė) tarybos sprendimo projektu siekiama įgyvendinti teisės aktuose nustatytą reikalavimą – Savivaldybės tarybai priimti sprendimus dėl savivaldybės valdomų įmonių metinių veiklos ataskaitų. Pažymi, kad Savivaldybė tarybos sprendimo projektu siekiama įgyvendinti teisės aktuose nustatytą reikalavimą -Savivaldybės tarybai priimti sprendimus dėl savivaldybės valdomų įmonių metinių veiklos ataskaitų. Teigia, kad UAB „Vildmina“ (toliau-Bendrovė)100 proc. savivaldybės, pagrindinė veikla - teikti pirties paslaugas. E. Simokaitis trumpai apžvelgia 2020 metus, sako, kad metai Bendrovei nebuvo lengvi dėl karantino, nepavyko pasiekti veiklos lūkesčių.

 A. Velykienė mano, kad įstaigos atstatymui į norimą būklę reikalingos investicijos - turime žinoti, kiek reikia lėšų.

 NUTARTA. Pritarti pateiktam sprendimo projektui (bendru sutarimu).

 4. SVARSTYTA. Pritarimas Klaipėdos miesto savivaldybės įmonės „Debreceno vaistinė“ 2020 m. metiniam pranešimui.

 Pranešėjas – E. Simokaitis. Pažymi, kad savivaldybės įmonė „Debreceno vaistinė“ (toliau-Įmonė) veikia kaip gamybinė vaistinė, vykdo dviejuose padaliniuose pagamintų vaistų prekybą (vaistai gaminami sveikatos priežiūros įstaigoms ir fiziniams asmenims). Šiais metais Įmonė baigs Įmonės pertvarkymo procedūras.

 A. Velykienė siūlo peržiūrėti paslaugų (gaminamų vaistų) kainas ir jas didinti.

 NUTARTA. Pritarti pateiktam sprendimo projektui (bendru sutarimu).

 5. SVARSTYTA. Pritarimas Klaipėdos miesto savivaldybės viešosios įstaigos Klaipėdos turizmo ir kultūros informacijos centro 2020 m. veiklos ataskaitai.

 Pranešėja – R. Švelniūtė. Sako, kad Klaipėdos miesto savivaldybės (toliau - Savivaldybė) tarybos sprendimo projektu siekiama įgyvendinti teisės aktuose nustatytą reikalavimą – Savivaldybės tarybai priimti sprendimus dėl savivaldybės valdomų įmonių metinių veiklos ataskaitų. Ataskaitai pritarė įstaigos valdyba. TIKIC atsakingas už nemokamos informacijos teikimą miesto svečiams apie Klaipėdos miesto turizmo išteklius, atsakingas už Klaipėdos žinomumo didinimą Lietuvoje ir užsienyje turizmo srityje. Turizmas patyrė didelį smūgį dėl pandemijos, neatplaukė ne vienas kruizinis laivas, mieste apsigyveno mažiau turistų. Įstaiga dirbo pelningai, sėkmingai dirbo įgyvendinant strateginius tikslus, pritaikė veiklą prie naujų sąlygų.

 R. Savickienė trumpai informuoja apie vykdomus projektus.

 NUTARTA. Pritarti pateiktam sprendimo projektui (bendru sutarimu).

 6. SVARSTYTA. Pritarimas Klaipėdos miesto savivaldybės biudžetinių socialinių paslaugų įstaigų 2020 metų veiklos ataskaitoms.

 Pranešėja – S. Jakienė. Teigia, kad sprendimo projekto esmė, tikslai ir uždaviniai– gauti Klaipėdos miesto savivaldybės tarybos pritarimą Klaipėdos miesto savivaldybės 7 biudžetinių įstaigų socialinių paslaugų įstaigų 2020 metų veiklų ataskaitoms. Šis sprendimas parengtas vadovaujantis Vietos savivaldos įstatymo 16 str. 2 dalies 19 p. ir Klaipėdos miesto savivaldybės tarybos reglamento, patvirtinto Klaipėdos miesto savivaldybės tarybos 2016 m. birželio 23 d. sprendimu Nr. T2-184, kuriuose numatyta, kad Savivaldybės taryba priima sprendimus dėl Savivaldybės biudžetinių įstaigų metinių veiklos ataskaitų už praėjusius metus.

 S. Jakienė primena, kad 2020 metais buvo 8 įstaigos, viena įstaiga likviduota. Visos įstaigos labai skirtingos, teikia skirtingas paslaugas skirtingiems klientams. Paskelbus karantiną visos įstaigos dirbo, paslaugos buvo teikiamos.

 Apie pasiekimus, problemas, iššūkius pandemijos metu, pasisako BĮ Neįgaliųjų centro „Klaipėdos lakštutė“ vadovė D. Daukantienė, BĮ Klaipėdos miesto šeimos ir vaiko gerovės centro direktorė R. Bratėnaitė-Vitkienė, BĮ Klaipėdos vaikų globos namų „Rytas“ vadovė R. Milašienė, BĮ Klaipėdos miesto globos namų direktorė R. Kašinskienė, BĮ Klaipėdos miesto socialinės paramos centro vadovė D. Stankaitienė, BĮ Klaipėdos miesto socialinių paslaugų centro „Danė“ direktorė R. Girinskienė,BĮ Klaipėdos miesto nakvynės namų vadovė A. Kontrimaitė.

 A. Velykienė siūlo (komiteto vardu) D. Stankaitienei padaryti analizę apie BĮ Klaipėdos miesto socialinės paramos centro paslaugų kainas. A. Velykienė siūlo paslaugų kainas peržiūrėti.

 NUTARTA. Pritarti pateiktam sprendimo projektui (bendru sutarimu).

 7. SVARSTYTA. Klaipėdos miesto savivaldybės 2021−2030 metų strateginio plėtros plano patvirtinimas.

 Pranešėja – I. Butenienė. Primena, kad klausimas buvo pristatytas praėjusiame posėdyje, pateikta pastabų. Trumpai pakomentuoja pastabų suvestinę, trumpai pristato Sveikatos ir socialinių reikalų komiteto teiktas pastabas.

 A. Velykienė sako, kad pasigedo miesto vadovų lyderystės, mero vizijos - strateginis planas – opozicijos darbo rezultatas.

 A. Cesiulis teigia, kad atliktas didelis darbas, siūlo pritarti sprendimo projektui.

 NUTARTA. Pritarti pateiktam sprendimo projektui (bendru sutarimu).

 8. SVARSTYTA. Informacija apie COVID-19 situaciją mieste.

 Pranešėja – A. Dirgėlienė. Trumpai palygina statistinius skaičius su praėjusia savaite (susirgimų skaičius didėja). Primena, kad pradėjo veikti vakcinavimo centras LCC tarptautinio universiteto patalpose.

 NUTARTA. Informacija išklausyta.

 Posėdis baigėsi 15.00 val.

Posėdžio pirmininkas Kazys Bagdonas

Posėdžio sekretorė Lietutė Demidova